
"A motorkerékpáros védőruházat használatának jellemzői Magyarországon "



Napjainkban a motorkerékpáros közlekedés reneszánszát éli Európa és Magyarország közútjain egyaránt. Ez a közlekedési mód praktikuma és romantikája miatt egyre népszerűbb, ugyanakkor az Európai Unió irányadó álláspontja szerint egy motorkerékpáros (segédmotor- kerékpáros) halálozási kockázata 18-szor nagyobb, mint egy személygépkocsi– vezetőé. Ez a kiemelt kockázati tényező a gépkocsira jellemző passzív biztonsági eszközök hiányából, a méretbeli különbségek miatti korlátozottabb észlelhetőségből, a motor instabilitásából adódik.
A közlekedésbiztonság terén meglevő hátrány csökkentésének egyik hatékony eszköze a motorkerékpáros védőruházat. Azonban viseletének, esetleges kötelezővé tételének ellenzői néhány hátrányos tulajdonságát igyekeznek kiemelni, elfelejtve, milyen sok ember köszönheti életét, egészségét a védőruházatnak.
Dolgozatom elején a motorkerékpár történetét elevenítem fel, melyet követően a motorvezetéshez szükséges vezetői engedély kategóriákat veszem számba. Szükséges a baleseti statisztikák áttekintése, annak ellenére, hogy a motorkerékpáros balesetek és a védőruházat összefüggéseiről kevés adat áll rendelkezésre.
Ezt követően a motoros védőruházat elemeit veszem számba. Itt kiemelten foglalkozom a bukósisak szerepével, amely Magyarországon az egyetlen, jogszabály által is viselni kötelezett eszköz. Elemzésre kerül az ORFK-OBB által készített felmérés, mely során motorkerékpárosokat kérdeztek meg védőruházat viselési szokásaikról.
A dolgozatomat a motorkerékpáros közlekedésbiztonsági programok ismertetésével és a témára vonatkozó saját javaslataimmal zárom.
Bízom benn, hogy nem csak a motoros közlekedésbiztonság iránt érdeklődők veszik kezükbe a tanulmányt, melyet minden érdeklődő szerető figyelmébe ajánlok.




